《丫髻岭》
清代·宗稷辰

乱山如发何鬅鬙，一盘一转云层层。绿螺挽出见天巧，严妆靓黛急夸矜。

芙蓉高耸连天碧，风鬟雾鬓烟长湿。人如蝴蝶髻边飞，绝顶梅花艳于雪。

上有花枝簪带香，下临清溪明镜光。东方初曙早晞发，皎如翠凤鸣朝阳。

岭头登跻髻头住，身在云中跨云去。三十余里菱湖开，回首花鬓浥仙露。

作者简介：（1792—1867）浙江会稽人，字涤甫，又作迪甫，又字涤楼。道光元年举人。咸丰初迁御史，曾疏请各省实行保甲，又荐举左宗棠等人。尝筑济宁城墙御捻军。官至山东运河道。有《躬耻集》、《四书体味录》。